ΓΡΑΠΤΗ ΕΡΩΤΗΣΗ E-4074/98

υποβολή: Daniela Raschhofer (NI) προς την Επιτροπή

(14 Ιανουαρίου 1999)

Θέμα: Διαφημιστική καμπάνια για κλημεντίνες

Σε μιά αυστριακή ημερήσια εφημερίδα στράφηκε η προσοχή μου στην διαφημιστική εκστρατεία για την κατανάλωση και αγορά κλημεντινών.

Δεδομένου ότι η εκστρατεία αυτή συγχρηματοδοτείται από την Ευρωπαϊκή Ένωση ανακύπτουν τα ακόλουθα ερωτήματα;

- Ποιοί είναι οι λόγοι (πτώση τιμών, μειωμένη εσοδεία......) που καθιστούν σήμερα αναγκαία μιά διαφημιστική εκστρατεία;

- Με ποιά χρηματοδοτική συμβολή συμμετέχει η ΕΕ στην ενέργεια αυτή;

- Πώς και μέσω ποίου πραγματοποιήθηκε η ανάθεση της διαφημιστικής εκστρατείας;

- Ποιός ήταν ο προϋπολογισμός για τη διαφήμιση που δαπανήθηκε στο κράτος μέλος της ΕΕ-Αυστρία;

- Πώς και κυρίως από ποιόν έγινε η επιλογή των διαφημιστικών δράσεων στην Αυστρία;

- Ποιά έντυπα μέσα ενημέρωσης στην Αυστρία επωφελήθηκαν από αυτή τη διαφημιστική εκστρατεία;

- Υπάρχουν στοιχεία από αξιολόγηση εμπειριών σε παρόμοιες διαφημιστικές εκστρατείες όσον αφορά την επίδρασή τους στην καταναλωτική συμπεριφορά των πολιτών της ΕΕ;

Απάντηση του κ. Fischler εξ ονόματος της Επιτροπής

(16 Φεβρουαρίου 1999)

Η διαφημιστική εκστρατεία που επέσυρε την προσοχή του Αξιότιμου Μέλους του Κοινοβουλίου, βασίζεται στον κανονισμό (ΕΟΚ) 1201/90 του Συμβουλίου της 7ης Μαΐου 1990, σχετικά με τα μέτρα που έχουν ως σκοπό την αύξηση της κατανάλωση των εσπεριδοειδών(1), και στον κανονισμό (ΕΟΚ) 2282/90 της Επιτροπής της 31ης Ιουλίου 1990, για τις λεπτομέρειες εφαρμογής των μέτρων που έχουν ως σκοπό την αύξηση της κατανάλωσης και τη χρησιμοποίηση των μήλων καθώς και την κατανάλωση των εσπεριδοειδών(2).

Οι λόγοι διοργάνωσης μίας τέτοιας εκστρατείας είναι ποικίλοι: στασιμότητα της κατανάλωσης εσπεριδοειδών στην Κοινότητα, απόσυρση από την αγορά των πλεονασμάτων εσπεριδοειδών και ενθάρρυνση για την κατανάλωση αυτών των φρούτων στο πλαίσιο της πολιτικής περί υγείας.

Όπως για όλα τα προγράμματα προώθησης που είναι αποδεκτά από την Κοινότητα, η κοινοτική οικονομική συμμετοχή είναι της τάξης του 60 %, το δε συμπλήρωμα παρέχεται από τις επαγγελματικές οργανώσεις που προτείνουν τα προγράμματα.

Ο κανονισμός (ΕΟΚ) 2282/90 προβλέπει ότι οι συμβάσεις συνάπτονται μεταξύ των αρμοδίων οργανισμών των κρατών μελών (γενικά των υπηρεσιών των υπουργείων γεωργίας) και των ενδιαφερομένων επαγγελματικών οργανισμών. Οι λεπτομέρειες αναφέρονται στον κανονισμό.

Ο προϋπολογισμός που προβλέπεται για την εν λόγω διαφημιστική εκστρατεία στην Αυστρία (1998/1999) ανέρχεται σε 425 000 ευρώ. Πρόκειται για την πρώτη εκστρατεία του τύπου αυτού που πραγματοποιείται στην Αυστρία. Η εν λόγω δράση εγγράφεται σε ένα πιο ευρύ πλαίσιο που καλύπτει πολλά κράτη μέλη (το Βέλγιο, τη Δανία, την Ιρλανδία, τις Κάτω Χώρες, την Αυστρία, τη Φινλανδία και τη Σουηδία). Η επιλογή του διαφημιστικού πρακτορείου που πραγματοποίησε την συνολική αυτή εκστρατεία έγινε κατόπιν υποβολής προσφορών, που πραγματοποιήθηκε από τον επαγγελματικό οργανισμό που επρότεινε το πρόγραμμα, δηλαδή τον οργανισμό Intercitrus (Ισπανία).

Τα μέσα του αυστριακού γραπτού τύπου όπου δημοσιεύθηκαν οι διαφημιστικές αγγελίες είναι τα εξής: Die Ganze Woche, News, Wienerin, Diva, Beauty, Anima, Wellness Magazin.

Είναι η πρώτη φορά που μία εκστρατεία προώθησης για την κατανάλωση εσπεριδοειδών χρηματοδοτείται από την Κοινότητα στα κράτη μέλη που δεν παράγουν εσπεριδοειδή. Η ειδική αυτή προσπάθεια δικαιολογείται από την ανάγκη ενίσχυσης της ενέργειας προώθησης ενός τομέα που αντιμετωπίζει δυσκολίες. Όπως για όλες τις εκστρατείες προώθησης που χρηματοδοτούνται από την Κοινότητα, υφίσταται υποχρέωση πραγματοποίησης μίας εξωτερικής και ανεξάρτητης αξιολόγησης, με σκοπό μεταξύ άλλων, να καθορισθεί η επίπτωση της εν λόγω εκστρατείας επί της συμπεριφοράς των καταναλωτών στην Κοινότητα. Η εν λόγω αξιολόγηση πραγματοποιείται επί του παρόντος.

(1) ΕΕ L 119 της 11.5.1990.

(2) ΕΕ L 205 της 3.8.1990.